**Ministru kabineta noteikumu projekta „****Grozījumi Ministru kabineta 2010. gada 16. marta noteikumos Nr.262 „Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību”” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Grozījumi Ministru kabineta 2010. gada 16. marta noteikumos Nr.262 „Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību”” (turpmāk - Ministru kabineta noteikumu projekts) sagatavots, pamatojoties uz Deklarācijas par Laimdotas Straujumas vadītā Ministru kabineta iecerēto darbību 74. punktu, kurā teikts, ka tiks novērsti nepamatoti enerģijas cenas pieauguma riski mājsaimniecībām un ražojošajiem uzņēmumiem.  Ministru kabineta 2013. gada 9. aprīļa sēdē izskatītā informatīvā ziņojuma „Rīcības plāns elektroenerģijas kopējās cenas pieauguma risku ierobežošanai” (TA-683, prot. Nr.18, 35. §) (turpmāk - Ziņojums) pielikumā Nr.1 1. pasākums elektroenerģijas kopējās cenas pieauguma risku ierobežošanai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Obligātā iepirkuma komponentes (turpmāk – OIK) un elektroenerģijas kopējās cenas turpmāks pieaugums atstās ietekmi uz Latvijas tautsaimniecības konkurētspēju, tajā skaitā pievienotās vērtības radīšanu, lai to novērstu, nepieciešams ieviest tādas politikas izmaiņas, kas nodrošinātu, ka Latvijā efektīvi apgūst atjaunojamo energoresursu (turpmāk – AER) potenciālu un ražo elektroenerģiju koģenerācijā, kā arī vienlaikus nodrošina ekonomikas attīstību un novērš iedzīvotāju dzīves līmeņa pasliktināšanos. OIK izmaiņas ietekmē vairāki faktori, ar kuriem detalizētāk var iepazīties Ziņojumā un viens no ietekmējošajiem faktoriem ir dabasgāzes cena. Latvijā tā tiek rēķināta atbilstoši iepriekšējo 9 mēnešu mazuta un dīzeļdegvielas kotācijai. Rūpnieciskajiem klientiem dabasgāzes tarifi tiek noteikti katru mēnesi atbilstoši dabasgāzes tirdzniecības cenai. Pēdējos divus gadus dabasgāzes tirdzniecības tarifs ir pakāpeniski pieaudzis, taču sākot ar 2013. gada februāri, ir vērojams neliels cenas kritums.  Sabiedrības ar ierobežotu atbildību „Ekodoma” 2013. gadā veiktajā pētījumā[[1]](#footnote-1) secināts, ka OIK formulu pamatotības izvērtējums rāda, ka esošā atbalsta piesaiste dabasgāzes cenai biomasas un biogāzes koģenerācijas stacijām nav pamatota.  Elektroenerģijas obligātā iepirkuma cena ir balstīta uz cenu formulu. Viens no cenu formulas elementiem ir piesaiste regulatora apstiprinātā dabasgāzes tirdzniecības gala tarifa bez pievienotās vērtības nodokļa, kas mainās katru mēnesi un ir atkarīga no dabasgāzes tirdzniecības cenas līmeņa.  Nolūkā nodrošināt obligātā iepirkuma izmaksu nepalielināšanos neprognozējamā dabasgāzes tirdzniecības tarifa pieauguma rezultātā, ar noteikumu projektu paredzēts ierobežot Ministru kabineta 2010. gada 16. marta noteikumos Nr.262 „Noteikumi par elektroenerģijas ražošanu, izmantojot atjaunojamos energoresursus, un cenu noteikšanas kārtību” (turpmāk – MK noteikumi Nr.262) obligātā iepirkuma cenas noteikšanas formulās iekļautās komponentes, proti, dabasgāzes cenas mainību, šīs komponentes maksimālo robežvērtību fiksējot 2014. gada marta dabasgāzes tirdzniecības tarifa līmenī (277,46 EUR/tūkst. n.m3 (195 lati/tūkst. n.m3)).  Dabasgāzes tirdzniecības cena - 277,46 EUR/tūkst. n.m3 (195 lati/tūkst. n.m3) ir apstiprināta saskaņā ar Sabiedrisko pakalpojumu regulēšanas komisijas 2008. gada 24. jūlija lēmumu Nr.247 „Par akciju sabiedrības „Latvijas Gāze” dabasgāzes apgādes tarifiem” un 2010. gada 2. jūnija lēmumu Nr.258 „Par lēmuma Nr.247 piemērošanas kārtību”  Samazinoties dabasgāzes tirdzniecības cenai, pastarpināti samazinās arī obligātā iepirkuma ietvaros iepirktās elektroenerģijas cena, ko saņem komersanti, kas ieguvuši tiesības pārdot saražoto elektroenerģiju obligātā iepirkuma ietvaros vai saņemt garantēto maksu par stacijā uzstādīto elektrisko jaudu, jo cenu noteikšanas formulās, kā viens no mainīgajiem lielumiem ir dabasgāzes tirdzniecības tarifs, kura līmenis tieši atkarīgs no dabasgāzes tirdzniecības cenas izmaiņām.  Laikrakstā „Latvijas Vēstnesis” (Nr.232, 5038) 2013. gada 27. novembrī ir publicēts Subsidētās elektroenerģijas nodokļa likums (turpmāk - Likums), kas spēkā stāsies 2014. gada 1. janvārī. Likums pieejams laikraksta „Latvijas Vēstnesis” tīmekļa vietnē: <https://www.vestnesis.lv/?menu=doc&id=262304>.  Likums paredz, ka, lai komersants varētu kvalificēties samazinātajai subsidētās elektroenerģijas nodokļa likmei 5% apjomā, komersantam vismaz 70% no koģenerācijas procesā iegūtās siltumenerģijas nodokļa maksātājs taksācijas gada laikā pārdod kā Sabiedrisko pakalpojumu regulēšanas komisijas licencēts siltumapgādes pārvades vai sadales komersants vai nodod citam regulatora licencētam siltumapgādes pārvades vai sadales komersantam, vai pašvaldībai, kas sniedz centralizētās siltumapgādes pakalpojumus.  Lai varētu kvalitatīvi identificēt šādus komersantus, MK noteikumos Nr.262 tiek paredzēts iekļaut tiesību normu, ka komersants gada pārskatā norāda informāciju par efektīvi izlietotās (lietderīgi izmantotās) siltumenerģijas lietotāju (nosaukums vai, firma, juridiskā adreses, reģistrācijas numurs). Līdzīga prasība ir ietverta Ministru kabineta 2009. gada 10. marta noteikumos Nr.221 „Noteikumi par elektroenerģijas ražošanu un cenu noteikšanu, ražojot elektroenerģiju koģenerācijā” 5. pielikumā, kas ietver gada pārskatā norādāmo informācijas apjomu.  Šajā noteikuma projektā paredzētais papildinājums MK noteikumu Nr.262 9. pielikumā nepieciešams, lai iegūtu papildu informāciju, lai varētu pārliecināties, ka komersants ir atbilstoši kvalificējams Likumā iekļautajām prasībām subsidētās elektroenerģijas nodokļa samazinātās likmes 5% apjomā piemērošanai, proti, vismaz 70% no koģenerācijas procesā iegūtās siltumenerģijas nodokļa maksātājs taksācijas gada laikā pārdod kā Sabiedrisko pakalpojumu regulēšanas komisijas licencēts siltumapgādes pārvades vai sadales komersants vai nodod citam regulatora licencētam siltumapgādes pārvades vai sadales komersantam, vai pašvaldībai, kas sniedz centralizētās siltumapgādes pakalpojumus.  Papildinājums MK noteikumu Nr.262 9. pielikumā tiek iekļauts, lai pārliecinātos, ka obligātā iepirkuma ietvaros elektroenerģijas ražotājiem piešķirtie līdzekļi tiek izmantoti efektīvi un atbilstoši paredzētajiem mērķiem, vienlaikus pastiprinot uzraudzību pār to ieviešanu, kas savukārt palīdzētu izvairīties no sniegtā atbalsta nepamatotas ietekmes uz elektroenerģijas kopējo cenu. |
| 3. | Projekta izstrādē iesaistītās institūcijas | Nav attiecināms. |
| 4. | Cita informācija | Nav attiecināms. |

|  |  |
| --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | |
| Sabiedrības mērķgrupas, kuras tiesiskais regulējums ietekmē vai varētu ietekmēt | Ražotāji, kas ieguvuši tiesības pārdot saražoto elektroenerģiju obligātā iepirkuma ietvaros vai saņemt garantēto maksu par stacijā uzstādīto elektrisko jaudu. |
| Tiesiskā regulējuma ietekme uz tautsaimniecību un administratīvo slogu | Obligātā iepirkuma ietvaros iepirktās elektroenerģijas cenu aprēķināšanas formulās iekļautās dabasgāzes cenas komponentes fiksēšana 2014. gada marta dabasgāzes tirdzniecības tarifa līmenī Latvijas elektroenerģijas ražotājiem nozīmētu maksimālās dabasgāzes tirdzniecības gala tarifa robežas noteikšanu, kas ierobežotu elektroenerģijas  ražotājiem sniegtā atbalsta pieaugumu, nodrošinot skaidrību investoriem. Papildus ierosinātie grozījumi novērsīs risku neprognozētam elektroenerģijas kopējās cenas pieaugumam visiem lietotājiem, ņemot vērā, ka izmaksas sedz visi elektroenerģijas galalietotāji.  Ar noteikumu projektu netiek veidotas jaunas prasības, kas attiecas uz komersantiem, jo cenu formulas obligātā iepirkuma ietvaros tiek piemērotas no MK noteikumu Nr.262 spēkā stāšanās dienas.  Ar noteikumu projektu papildinātais MK noteikumu Nr.262 9. pielikums ir gada pārskats par elektrostacijas vai koģenerācijas stacijas darbību obligātā iepirkuma ietvaros, kas komersantiem jau ir bijis jāsniedz obligāti iepriekš, aizpildot 23 ailes ar dažāda rakstura informāciju. Ar noteikumu projektu tiek papildināta gada pārskatā komersantu obligāta norādāmā informācija ar 1 aili, kas neradīs papildu slogu komersantiem. |
| Administratīvo izmaksu monetārs novērtējums | Projekts šo jomu neskar. |
| Cita informācija | Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta apstiprināšanas gadījumā netiek radītas jaunas valsts institūcijas. Ar noteikumu projektu tiek uzlabota esošā obligātā iepirkuma sistēma. |
| 3. | Cita informācija | Normatīvā akta izpilde tiks nodrošināta esošo valsts institūciju funkciju ietvaros. |

*Anotācijas III, IV,V, VI sadaļa – projekts šo jomu neskar.*

Ekonomikas ministrs V.Dombrovskis

Vīza:

valsts sekretārs M.Lazdovskis

15.04.2014. 10:23

1087

K.Piģēns,

67013133

[Karlis.Pigens@em.gov.lv](mailto:Karlis.Pigens@em.gov.lv)

1. Pētījuma „Elektroenerģijas, kas ražota no atjaunojamiem energoresursiem un koģenerācijā, atbalsta izvērtējums un priekšlikumi atbalsta uzlabošanai” 118.lpp. Pētījums pieejams Ekonomikas ministrija tīmekļa vietnē: (<http://www.em.gov.lv/em/2nd/?cat=30179>). [↑](#footnote-ref-1)